મેસેજ વાંચીને યુવરાજ અને મનુ ઊછળી પડ્યા, યુવરાજે મનુની પીઠ પર ધબ્બો મારતાં કહ્યું, ‘દોસ્ત, આપણી ધીરજનું ફળ પાકી ગયું છે. હવે બસ, ખરીને નીચે પડે એટલી જ વાર. આ છોકરી મલ્હારને ખુબ જ પ્રેમ કરે છે. અને મારે એ જ જોઈએ છે. હવે જો હું ધારુ છું એવી એક ઘટના ઘટી જાયને તો આપણે જીતી ગયા સમજ. એ આપણી જાળમાં તો ફસાઈ ગઈ છે. હવે બસ એને તડપાવવાની છે, તરસાવવાની છે. એના એવા હાલ કરવા છે કે માત્ર એને જ નહીં એની આવનારી તમામ પેઢીઓને પણ યાદ રહી જાય કે આને કહેવાય સાયબર લવ. આ તો ન જ કરાય.’